
EDOUftRD  MANET  MŰVÉSZETÉNEK 


Miért  dolgozzam,  mikor  kriti- 
zálhatok? Miért  kritizáljak,  mi- 
kor hallgathatok  ?  És  miért  ne 
hallgassak  ? 


RÜBINSERLEG 


Majd  készítek  egy  vörös  serleget : 
Forró,  zengő  rubinból  csiszolom, 
Szemem  eresze  alá  állítom 
És  kilenc  éjjel  csordultig  sirom. 

Vajszin  kezed  reszketve  tartja  majd, 
Némán  nyaldossák  a  kis  kék  erek, 
És  összenőtt  szemöldököd  aló! 
f\  két  mély  kút  a  serlegre  mered. 

Szivem  rubinjából  lesz  a  kehely  .  .  . 
Hideg  vére  a  combodra  pereg, 
Te  mondasz  egy  őrült,  szép  áldomást 
És  fáradt,  részeg  szádhoz  emeled  .  .  . 


KÉT  ÓRÁRA  AZ  ELSŐ  HAZTOL 


Mezítelen  nő  fekszik  holtan 
A  leégett,  kiszáradt  tarlón  ; 
Finom  haját  a  szél  cibálja. 

Selyemkékjétől  megraboltan 
És  szívtelen  közönnyel  gyarlón 
A  piszkos  égbolt  néz  le  rája. 


Fehér  a  teste  még  a  holtnak, 
De  már  havát,  hamvát  veszejti 
S  keblén  a  bimbók  feketéinek. 


Az  ajkak  duzzadtak  mint  voltak, 
A  holt  arc  a  napot  megejti 
S  a  lila  szemben  él  a  lélek. 


A  két  halom  már  roskadóba 
Ráhág  csizmával  az  enyészet; 
De  a  körmök  üdék  s  ragyognak. 


Nemes,  ellankadt  sárga  rózsa 
—  lllattalan,  már  rég  letépett  — 
F\  jobb  kezében  hervadozgat. 


Nagyon  távol  innen  a  város, 
F\  holtat  ma  meg  nem  találják; 
Két  óra  út  az  első  házig. 

f\  vidék  ma  esőre  város, 

—  A  felhők  az  estét  beszállják  ■ 

F\  holt  nő  az  éjjel  megázik. 


TAVASZ!  SZEL 


A  szeretőmtől  jöttem  éjjel, 
És  félúton  találkozott  velem 
Egy  vízszagú  dunai  szélvész, 
Kócos  hajú  és  büszke,  szemtelen. 

Bő  kékselyem  volt  a  ruhája 
És  nevetve  feldúlt  fejemre  ült, 
Friss  combját  az  arcomba  nyomta 
És  a  keze  lelkemben  hegedűlt. 

A  szemem  ragyogva  kitágult, 
Csak  azt  néztem,  hogy  rövidebb  az  út 
Szép  szeretőmhöz  visszamentem, 
Aki  meleg,  nagy  ágyában  aludt. 

DAL 


Olyan   nedvesek  s  forrók  ezek  a  sóhajok, 

Mik  körüllengenek, 

Mintha  csókolnál  engemet. 

S  oly  tiszták,  oly  ragyogóak  a  sugarak, 

Mint  a  hajad. 

Olyan  üdék,  oly  zöldek  a  mezők ! 

S  az  égbolt  olyan  végtelen, 

Hogy  fáj,  hogy  fáj,  mert  nem  vagy  most  velem  ; 

Látnád  mint  izzik,  szikrázik  szemem, 

És  hogy  reszket  a  kinyújtott  kezem  .  .  . 

Hogy  kacagnál,  ó  hogy  ujjonganál, 

Megcsókolnál  ezerszer  is  talán, 

Két  kézzel  tépnéd  a  sok  vadvirágot. 

Futnál,  rohannál  itt  előlem, 

Kívánnál  és  rettegnél  tőlem. 

Egy  fa  alatt  reám  borulnál 

S  mint  egy  rózsa,  a  fűbe  hullnál. 

S  míg  én  egy  percbe  átalolvadok, 

Ajkad  elhagynák  könnyű  sóhajok, 

S  nézné  a  tiszta,  fényes  kék  szemed, 

Hogy  szállnak  el  a  fehér  felhők 

fl  fák  felett! 

TÁVOZÁS 


Szurok-sötéten  alszik  már  a  Szajna, 
Körötte  sárga  iámpasor  ragyog; 
Még  egy  perc  és  a  Gare  de  L'Est-hez  érek 
És  könnyezem  és  sóhajtok  nagyot. 

Nyolc  óra  lesz  és  minden  utca  szórja 
Két  marékkal  a  fényt,  a  sugarat .  .  . 
Velem  és  súlyos  bajával  szivemnek 
A  kocsi  könnyen,  vidáman  szalad. 

Nedves  szemem  mind  végigsimogatja 
f\  köveket,  a  drága  falakat, 
És  búcsúzom  széles,  cifra  beszéddel, 
Paris  se  hallott  ily  szép  szavakat. 

Így  érek  el  a  füstös  állomásra, 
Sietve  kupémba  menekülök. 
R  torkomat  egy  vaskéz  átszorítja 
És  félholtan  a  sarokba  dűlök. 


Ó  drága  Paris !  Kezdődik  az  élet ; 
Már  öltöznek  a  csodás  asszonyok, 
f\  selyemszoknyák  halkan  megzizegnek, 
Az  asztalon  parfümök,  hajporok. 

Csöpp  lakkcipők  ragyognak  és  figyelnek, 
Selyemharisnyák  lázasan  lesik 
A  hófehér,  karcsú,  finom  bokákat: 
Mint  a  szerelmes  várja  kedvesit. 

ügyes  kezek  remek  formákba  tűzik 
A  selymes,  fényes,  illatos  hajat, 
Festék  piroslik  tüzesen  az  ajkon 
És  feketéllik  a  pillák  alatt. 

A  négyszögletes  alacsony  szobákban 
Az  éji  vásár  készül  lázasan, 
A  szépség  zord  kedvesével  a  bűnnel 
Sietve  a  nagy  utcákra  oson. 

És  én  megyek  és  vissza  sohse  térek  .  .  . 
Úgy  érzem,  hogy  a  lelkem  megfagyott. 
A  távozás  körmét  szivembe  vájja, 
A  fájdalomtól  tébolyult  vagyok. 

A  váltókon  kattogva  húz  a  mozdony, 
Paris  mindjobban  mögöttem  marad, 
És  úgy  érzem,  hogy  a  vonat  robogva 
A  csontomon,  a  húsomon  szalad. 

Csak  meghalnék, vagy  a  vén  föld  megállna, 
S  kibámulok  a  kormos  ablakon, 
Kintről  némán  néz  szemembe  az  éjjel 
Közömbösen,  tündérszépen,  vakon. 

KEZEIM 


Mily  szelídek  és  engedelmesek, 
Hogy  vésnek,  ásnak  és  faragnak, 
Ők  szolgái  minden  szeszélynek, 
Alázatnak,  gőgnek,  haragnak. 

A  kalapomat   mélyen  emelik, 
És  számhoz  szállítják  az  ételt, 
Habozni  még  nem  láttam  őket, 
S  nem  ismerik  a  gyáva  kételyt. 

Megsimogatják  akit  szeretek, 
Ha  kívánom  a  szennybe  túrnak, 
Ha  akarom  gőgös  királyok, 
De  ha  tetszik  lopni  tanúinak. 

Szegény  kopott  bús  rabszolgakezek 

Néha  rémülve  nézek  rátok : 

Ha  fellázadnátok  egy  éjjel, 

S  amig  alszom,  megfojtanátok. 

Csak  egy  szép  dolog  van  az  élet- 
ben :  az  állandó  életveszély. 
Nincs  gyönyörűbb  háttér,  mint  a 
csontember,  a  kinek  örökös  ké- 
szenlétben kell  mögöttem  állnia. 
Mily  izgatóak  a  finom  distanciák 
a  kasza  éle  s  az  életem  fonala 
között !  Csak  a  habozásban  — 
talán  a  habozásban  —  van  még 
ekkora  gyönyörűség,  az  akarat- 
nak abban  az  állandó  tántor- 
gásában,  a  mely  végig  kisér 
életem  legfontosabb  cseleke- 
deteiben épp  úgy,  mint  nem  is 
tudott   reflex    mozdulataimban. 


AZ  ÉNEKES 


A  kövér  hold,  az  álmatlan  öreg 
Ma  nem  kószál  az  égen  ; 
A  szivemen  sötétben  zongoráz 
A  szerelem:  az  égő  szemű  láz, 
Reszketve  és  fehéren. 

A  mellemben  kis  házat  épitett 
És  nem  mozdul  ki  onnan, 
Karcsú  testén  zöldselyem  a  ruha, 
Zongorás  ujja  hosszú  és  puha, 
De  a  végén  karom  van. 

Csak  zongoráz  és  halkan  énekel, 
Szeme  kéken  kitágul ; 
Azt  énekli,  hogy  öljem  meg  magam, 
A  pisztolynak  oly  édes  csókja  van. 
S  ha  elhallgat  elájul. 

TEMETŐ 


Ha  jövünk,  némán  reszket  már  az  ágy, 
És  szó  a  mi  ajkunkon  sem  terem, 
Halálos  játékot  üz  egy  varázs 
Kegyetlenül  tevéled  és  velem. 

Szivünk  elromlik,  a  húsunk  elég, 
Szegény  szemünk  sötét  gödörbe  hull, 
És  mégis,  —  nékünk  mind  ez  nem  elég, 
Mást  szomjazunk  mi  olthatatlanul. 

Öngyilkos  vágy  kerget  minket  tovább, 
Mert  őrjítőén  ismert  minden  itt; 
Feldúljuk  ezt  az  ágyat,  e  szobát?.  .  . 
De  nincs  tovább,  nincs,  az  úristenit. 

És  ez  semmi.  Ez  ócska  és  buta, 
Ez  koldus-szegénység,  ez  árvaság ; 
Ez  a  szerelem  unalmas,  suta, 
Ezt  űzzék  csak  jámbor  családapák. 

A  te  szép  szemed  az  mást  érdemei, 
S  mást  érdemel  a  te  szép  ajakad. 
Mást  érdemel  e  váll  és  e  kebel, 
Mást  érdemel  nagy  gesztenye-hajad. 

Más  gyönyöröket  és  más  tüzeket, 
Nem  amit  olyan  régen  üz  a  föld ; 
Ez  kielégít  sáppadt  szüzeket, 
De  nem  adhat  néked  elég  gyönyört. 

És  még  igy  is,  mit  adtam  én  neked  ! 
F\  pállott,  részeg,  nyári  éjeken  : 
Egy  nemzedéket ;  sok,  sok  életet 
És  rádásul  az  én  rongy  életem. 

Ki  tudja  mik  lennének  a  fiuk? 
Akadna  tán  közöttük  egy  zseni, 
Másik  talán  vezetne  háborút, 
S  a  lány  szép  lenne,  barna,  isteni. 

És  mind  ez  többé  meg  nem  születik, 
5  tán  egy  uj  Krisztust  pusztítottak  el 
A  kárhozatos  sárga  tüzek  itt, 
Miknek  rontása  bennünk  ünnepel. 

E  szent  megölt  életektől  ragyog 
A  te  szépséged,  mint  őrült  szeme, 
Kék  szemeid  tőlük  olyan   nagyok 
A  nevetésed  ettől  bús  zene. 

Mily  különös,  hogy  ha  meggondolom ! 
(F\z  Ur  irgalmazzon  nekem  s  neked.) 
Forró,  szép  tested  zordon  temető : 
Egy  temető  az,  a  kit  szeretek. 

GYÜMÖLCSÖK 


Asztalodon  sok  nyers  gyümölcs  legyen  ; 
Csorduljon  szádból  kétoldalt  a  lé, 
És  álladra  a  gyümölcsvér-folyó 
Szivárogjon  édesen  lefelé. 

Az  almától  fehérebb  lesz  fogad, 
Szád  barlangja  rózsásabb,  harsogóbb, 
Zengőbb  a  szómadár,  mely  kiröpül, 
Illatosabb  és  fényesebb  a  csók. 

A  vörös  meggytől  kékebb  lesz  szemed, 

Es  távoli,  mint  a  messzi   hegyek, 

A  melyektől  örökre  vágtat  el 

A  vad  néger :  a  gyorsvonat,  veled. 

A  lágy  baracktól  márványkebeled 
Majd  lágyabb  és  bánatosabb  leszen. 
Nem  oly  büszke,  kemény  és  katonás, 
Mint  egészséges,  buta  szüzeken. 

Fehér,  sovány  és  kékeres  marad 
A  két  kezed,  csak  sok  szőllőt  egyél, 
Combod  körtétől  lesz  friss  és  fehér, 
Mint  nagy  hegyek  csúcsán  a  nyári  tél. 

Hajad  narancstól  lesz  dús  és  puha, 
Tekinteted  banántól  bánatos, 
Megsáppasztja  arcod  az  ananász, 
Mint  porcellánt  a  nemes  századok. 

f\  kék  szőllő,  a  dércsípte,  szagos 
Mint  kis,  piros  borpatak  vérzik  el 
A  hosszú,  keskeny,  gyűrött  ajkadon, 
És  csókodhoz  és  dalodhoz  tüzel. 

Az  asztalon   nagy  ezüst  tálakon 
Vérfoltos,  ősi,  rablott  kincseken 
Álljon  halomba  a  sok  friss  gyümölcs, 
S  az  asztalfőn  te  trónolj  meztelen. 

VRK  FEJ  KEPE  f\  TÜKÖRBEN 


Ebben  a  fejben  a  szemek 
Nemrég  még  látók  voltak. 
Őrt  álltak  a  homlok  alatt, 
És  ma  kiégett  holtak. 

Profilba  látom  a  fejet 

f\  nagy,  metszett  tükörben, 

S  a  bal  szemet,  mely  áll  helyén 

A  nedves  sirgödörben. 

A  mint  az  óra  fönt  ketyeg, 
/Mindegyik  kettyenésre 
F\  pillák  rápislantanak, 
Sietve,  sohse  késve. 

E  szem  az  arc  császárja  volt ! 
S  most  örök  nedves  éjben 
Vak  koldus ;  s  minden   perc  előtt 
Sapkát  emelget  mélyen. 

KLP 


Ezen  a  hűs,  kiégett  éjszakán 
Merre  lehet  a  szomorú  leány? 
Letartott  réteken  bolyong  talán, 
És  elbágyadva  néz  a  messzeségbe 
—  Hol  belefut  a  poros  út  az  égbe  - 
És  félholtan  sóhajt  el  egy  nevet? 
Mig  a  nélkül,  hogy  sejené  talán 
Egy  ptpacsot  igazgatnak  haján 
f\  reszkető,  bátortalan  kezek. 

BRILLIANS 


Szájam  királyi  biborszőnyegén 
Torzarcú  szitkok  vánszorognak, 
Részeg,  vad  átkok  tántorognak, 
S  ajkam  ezt  tűrni  kénytelen,  szegény. 

Agyam  sikátoraiban  dühöng 
A  csőcselék  és  feltolakszik ; 
Sárra!  dobál,  mert  rád  haragszik, 
De  a  szívben :  ott  halálos  a  csönd. 

Hangosak  a  lelkem  lebujai, 
És  züllött  népük  sorra  lázad. 
De  hozzád  kúszik  az  alázat 
És  simogatnak  félénk  ujjai. 

Képed  agyamban  mégis  tündököl, 

Mint  brilliáns  a  diadémon, 

A  melyen  nincs  se  sár,  se  vérnyom, 

S  mely  oly  nagy,    mint  két  összetett  ököl. 

ftZ  ÖZVEGY 


Két  fényes  pej  ló  húzza  az  ekét, 
Fakó  tarló  sötét  bele  kifordul ; 
Az  őszi  nap  ezüstszin  selymet  ont, 
Oly  fakó-kék  és  lágy  a  horizont, 
f\  nap  tűnődve  épp  lejtőre  fordul. 


Távol  hegyek  még  daltól  hangosak, 
Beteg  párákból  fátylat  sző  az  alkony 
A  sok  szőllőprés  vörös  mustot  ont; 
Úgy  vérzik  el  a  nyár,  a  vén  bolond, 
Mint  egy  megölt,  hatalmas  szőke  asszony. 


Már  jő  a  dér  és  érik  a  kökény, 
F\  kopasz  fákon  varjak  feketéinek ; 
Mint  jégeső :  hull  szememből  a  könny, 
Elhagyott  szép  hitvesem :  a  közöny, 
Jaj  végem  van,  megint  élek,  remélek. 

PORBAN 


Nem  hoznak  semmit  ezek  a  napok, 
Nem  is  rabolnak  tőlem  semmit  el. 
Néma  fájdalmuk  —  ah  !  —  nem  érdekel  : 
Púposak  ők,  süketek  és  vakok. 

Így  születnek :  fáradtan,  vértelen, 
És  kínosan  vonaglanak  tova, 
Én  nem  is  sejtem,  merre  és  hova: 
Csak  azt  tudom,  hogy  útjuk  végtelen. 

Hanem  mikor  már  távol  tereken 
Járnak  s  én  őket  el  nem  érhetem, 
Mint  az  orkán,  pusztítva  szállanak. 

S  kacagják  az  elmúlott  hónapok, 

Hogy  rab  vagyok  s  meg  sem  mozdulhatok 

Világsúlyos  percek  lába  alatt. 

NYÁRI  ÁLOM 


Pán  vidáman  fújja  a  sípot, 
És  napsugárban  fürdik. 
Az  erdőből  zöldhajú  nimfák, 
Csókjukat  Pánnak  küldik. 

A  mezők  haloványzöldjét 
Aranyba  vonja  a  nap, 
Apró  fürjek  játszanak  bátran 
A  sűrű  vetés  alatt. 

És  tikkasztó,  hangtalan  hővel 
Borul  mindenre  a  nyár, 
Pán  nevetve  fújja  a  sípot, 
S  hallgatja  őt  a  határ. 

ÜTOLSO   MOSOLY 


Szép  barna  bútorok,  szegény  falak  : 
Ma  nem  hál  itthon  az  életöröm  ; 
Ma  jaj  nekem  a  hosszú  éjszakán 
Minden  szobrom  ma  még  összetöröm. 

És  kidobálom  a  szentképeket, 
A  vertezüst  nehéz  edényeket, 
Ma  összezúzok  minden  porcelánt, 
És  eloltom  a  meleg  fényeket. 

Hímzett  selyem  ma  épen  nem  marad, 
Sárgult  csipkék  és  nemes  szőnyegek; 
Kidobálok  ma  minden  ékkövet 
S  fázva,  üresen,  összegörnyedek. 

Dohányillat,  tömjénszag,  parfümök: 
Ma  éjjel  búsan  mindent  száműzök, 
Dalos  szép  szavak  nem  folynak  ma  át 
Vig  folyamban  a  fogaim  között. 

Ma  koszorút  a  halálfélelem 
Csavar  barnahajas  fejem  körül, 
Ma  hideg  harmatot  sír  rám  a  láz 
S  forró  hajával  szárazra  törül. 

S  a  beteg  reggel  aranytűje  majd 
—  Az  első,  zengő,  végtelen  sugár 
Átszúrja  fáradt,  fáradt  szívemet 
S  egy  utolsó  hálás  mosolyra  vár. 

NOVEMBERI  ESŐ 


Olyan  hideg  és  oly  unott  szivem, 
És  épp  olyan  halálra  fáradt, 
Mint  ez  a  lucskos,  beteg  őszi  táj 
És  olyan  bágyadt. 

Az  ólmos  eső  oly  régen  szakad, 
Oly  keserű  és  vén  az  élet, 
Nem  is  hiszem,  hogy  kiderülne  még, 
S  hogy  látlak  téged. 

AZ  ÉLŐ  HARANG 


Egy  félrevert  harangból  szállnak 
Dülledt  szemű,  fuldokló  hangok : 
Csontkezével,  egy  sáros  szívvel 
A  halál  kongat  egy  harangot. 

Egymást  üldözve,  eltiporva, 
Tépve,  fojtva,  rúgva  —  a  hangok 
így  hagyják  árván  ott  a  bölcsőt 
A  félrevert  beteg  harangot. 

Megszállják  a  bús  őszi  tarlót, 
A  lucskos,  barna,  nagy  mezőket, 
Jajukkal  a  várost  betöltik, 
De  ott  sem  hallja  senki  őket. 

Aztán  tragikus  tépett  sorba 
A  hangok  az  utcákra  szállnak, 
Női  szemre  és  férfiszívre : 
Mint  a  hollók  és  mint  az  árnyak. 

És  a  halál  némán  harangoz. 
Dús  rózsalánc  lóg  csontnyakába, 
Sárga,  vak,  illattalan  rózsák, 
Egy  sem  piros ;  mind  sárga-sárga. 

FELHŐK  SZERELME 


Két  felhőt  tépett  szét  a  szél, 

Két  ölelkező  szomorú  felhőt. 

Oly  bús  volt  e  szerelem 

Az  égbe  fenn, 

Nem  volt  szava 

És  csókja  sem, 

Csak  ölelése. 

És  jött  a  szél, 

És  szertefújta  őket 

A  szeretőket. 

S  most  üldözötten  szállnak 

A  szürke  árnyak, 

Azon  tűnődnek  szüntelen 

(S  mind  kettő  azt  sóhajtja) 

Hogy  jön-e  még  vájjon 

Egy  olyan  fuvalom, 

Mely  őket  egymás  karjaiba  hajtja. 

EGY  FOGBAN 


Az  éhes  élet  bekapott, 

Sok  százunkat  kapott  be  akkor; 

Apám,  anyám,  családomat, 

Kisfiúkat,  nagylányokat : 

A  vér  folyt,  mint  a  must  szüretkor. 


Sietve  csámcsogva  evett, 
Éhes  szeme  égett  a  kéjben, 
A  szájából  csorgott  a  nyál, 
Amint  rágta  apám,  anyám  : 
Mindenki  jajgatott,  csak  én  nem. 


Gondoltam  :  jó,  elpusztulok, 
Megrág,  megesz  az  élet,  —  vége. 
Hanem  volt  egy  lukas  foga 
És  én  beszorultam  oda, 
Ott  rothadok  most  benne  élve. 


ÖREG  FAUN 

EGY  KÉP  ALÁ 


A  hétágú  sip  ajkáról  lehullt. 
A  völgyből  szomorún  néz  a  hegyre, 
Hol  az  erdőre  vékony  köd  borul 
És  száll  felé  selymesen,  egyre. 

Az  erdőmélyből  hűvös  sóhajok 
Indulnak  el,  mint  gyászos  madarak ; 
A  faun  szemébe  forró  könny  fakad 
A  bús  üdvözlet,  hogy  arra  halad. 

A  nap  búcsúzik  s  hűlő  csókokat 
Osztogat;  mint  ki  hosszú  útra  kél, 
S  az  összeboruló  faágakat 
Bús  lengéssel  hagyja  el  a  levél. 

Az  elmúlás  már  nyergeli  lovát! 
A  völgy  is  már  telve  van  búcsúval. 
Fejét  lehajtja  már  minden  virág 
És  mindjárt  sir  a  temetési  dal. 

„Valaki  hol  van,  merre  tévelyeg, 
A  hűvös  szélben  vájjon  hol  remeg? 
Szegény  a  forró  napfényt  szokta  meg" 
És  felsóhajt  a  faun :  isten  veled. 

És  egyre-egyre  mélyebb  a  homály ; 
S  a  bús  fákról  a  beteg  levelek, 
Mig  szivverésük  egészen  eláll, 
A  gyászoló  mély  völgybe  lengenek. 

Ha  az  ég  nem  volna  olyan 
elbűvölően  kék,  nem  tetsze- 
nének nekem  a  sötét  szemek. 


ftJMNLKOZAS 


Veszendő  nyarad  drága  nékem, 
Odadom  érte  ifjúságomat, 
Tűzd  rejtelmes  hajadba  szépen, 
Ne  töprengj  és  ne  tétovázz  sokat. 

Kohódnak  kialvó  tüzébe 
Dobj  be,  s  olvaszd  ki  minden  aranyam, 
Ne  óvj,  ne  szánj,  ha  végem  :  —  vége 
Nyújtsd  a  kezed  és  vedd  el  a  nyaram. 

Légy  te  a  nap,  a  mely  kegyetlen, 
Poklok  tüzét  reám  zúditja  le, 
Égesd  el  mind  a  mit  vetettem, 
S  engem  is  égess  végre  el  vele. 

De  nincs  idő  fontolgatásra, 
Az  ég,  a  föld  mind  sietésre  int; 
Az  enyészet  kész  a  csapásra, 
Hatalmas  ökle  mindjárt  rád  suhint. 

S  tested  pazar  szép  templomábul 
Siralmas  rom  lesz  —  jaj  —  egy  perc  alatt, 
És  vágyaid  fojtott  dalátul 
Nem  reszketnek  majd  a  márványfalak. 

Én  érzem,  látom,  hogy  a  percek 
Mint  éhes,  vad  hollók  csapnak    reád, 
Tépik,  szaggatják  csodatested, 
Szépségedből  élnek  a  bestiák ! 

Mig  rám,  ki  a  hajnalba  járok, 
Kacagva  és  két  kézzel  hintenek 
Aranyat,  ékkövet,  virágot, 
f\  nagylelkű,  tékozló  istenek. 

És  néked  mindezt  felajánlom. 

Nem  is  tudom,  hogy  miért  és  hogyan  ? 

Tán  rám  szállott  boszorkaálom, 

És  elragad,  mint  rózsát  a  folyam. 

Vagy  hajnalbibor  ült  agyamra ! 
Érzem  a  végzet  súlyát  vállamon,  .  .  . 
Végem  .  .  .  nem  ismerek  magamra 
Megölt  a  fonnyadt  sárgaliliom. 

OMPHMLE 


Omphale  gyönyörű,  édes 
Vakitó  fehér  a  vállad, 
Ó,  hogy  irigyelnek,  csodálnak, 
Omphale  ragyogó,  édes. 

F\  hajad  fürtös,  leomló, 
Járásod  suhanó,  lengő, 
A  finom,  pókháló-kendő 
Szerelmesen  simul  hozzád. 

Bolyongsz  a  források  táján, 
Kék  szemed  nézi  a  távolt. 
Várod  férjed,  a  deli  bátort, 
S  úgy  reszket  a  keskeny  ajkad. 

Sóhajod  száll  hősöd  elé  .  .  . 
És  hárfahangok  feleinek, 
Bársonykarokkal  átölelnek 
És  gazdag  hajadra  szállnak. 

f\  tüzes  napragyogásban 
f\  boldogság  reszket  át  rajtad. 
Csókra  nyújtod  a  szélnek  ajkad 
S  szemeid  becsukod  némán. 

. . .  Távol  a  hatalmas  tölgyfák 
Földig  hajolnak  szerényen  : 
Héraklész  most  jön  alattuk  éppen, 
S  igy  borul  mindjárt  elébed. 

PERCEK 


Percek  !  ti  apró  drága  percek ; 
Lágyan  símit  puha,  fehér  kacsótok, 
Ajaktokon  nedves-forrók  a  csókok, 
Körém  tipegve,  énekelve  jertek. 

Hamvas  gyermek-angyalok  jertek, 
Elkálbitnak  az  együgyű  beszédek, 
Melyek  azt  mondják :  szép  és  jó  az  élet, 
S  virágoznak,  gyümölcsöznek  a  kertek. 

Nem  gondolok  én  arra  —  percek, 
Hogy  ha  órák  lesztek  majd,  mint  gyötörtök. 
S  ha  évek :  mily  kegyetlen  összetörtök ; 
Mig  ti  beszéltek  bút,  bajt  elfelejtek. 

Nekem  nincs  múlt,  jövő  —  csak  percek, 
ők  mindig  dúsak,  ifjak  és  kegyesek, 
És  nem  engedik,  hogy  kétségbeessek, 
Ó  Végtelen   kis  gyermekei,  jertek !  .  .  . 

A  BABONÁS,  A  FONNYADT  ŐSZ!  EST 


A  babonás,  a  nedves  őszi  est 
Bársonyos  csendjét  a  néma  szobának 
Megtölti ;  és  üres  szivembe  rezg : 
Ó,  ismerem  ez  arcot,  —  ő  a  bánat. 
Tüzes  és  fojtó ;  sok  meséje  van, 
A  hangja  éles  és  ah  oly  hideg, 
Előre,  hátra,  mint  a  láz  rohan, 
S  a  múlt,  jövő  fátylát  lebbenti  meg. 

És  im,  megindul  a  rémes  menet, 
Az  agyamon,  a  lelkemen  keresztül. 
Búsan  néznek  rám  nagy  könnyes  szemek, 
És  száz  csecsemő  bús  sirása  rezdül. 
Kapkodnak  a  kicsiny  pufók  kacsok, 
A  sok  kicsiny  láb  ügyetlen  tapos, 
Köröttük  lengnek  gyöngéd,  drága  szók 
S  gyermekdal  csendül,  tarka,  bánatos. 

S  eszembe  jutnak  sorra  a  szobák, 
Melyekbe  kócos,  bús  vágyak  cipeltek, 
Sok  rossz  pamlag,  és  sok  vetetlen  ágy : 
Züllött  tündérek  és  a  züllött  berkek. 
A  savanyú,  kegyetlen  illatok, 
Rossz  ing,  cipő  s  a  leverő  piszok ; 
Lelkemben  rózsa  itt  hogy  nyílhatott, 
Mámor  hogy  szállt  meg  ?  Ó  ez  nagy  titok. 

Jeges  karodban  én  égtem:  közöny; 

A  kéjek  lángpalástja  fedte  vállam, 

Édes,  színes  szók  mint  a  vízözön, 

Dús  hullámzásban  törtettek  utánam. 

Ó  Afrodité,  én  imádtalak, 

Roskadt  kebelben,  szétdúlt  haj  között, 

Rád  találtam  virágos  fák  alatt, 

Ha  szállt  a  hajnal,  vagy  ha  este  jött. 

Vadul  keringtem  és  imádtalak, 

Szemekben,  melyek  dús,  hő  lángban  égtek, 

Mig  a  fényes,  csodás  golyók  alatt 

Vad  éjszakák  glóriája  setétlett. 

...  S  titkon  egy  csöpp  mécs  mindig  kialudt! 

...  Kis  bárányfelleg  eltűnt  nyomtalan! 

De  napsütéstől  csillogott  az  út, 

S  rohantam  rajta  büszkén,  gondtalan. 

Most  elfogyott  a  pogány  áhítat, 
Ó  Afrodité,  te  is  tovaszállasz; 
Riadt  szemem  mindhiába  kutat, 
Jajgathatok,  de  nem  jő  szómra  válasz. 
Itt  vannak  a  halálos  bús  napok, 
A  földnek  fáradt  szive  csalogat, 
S  a  lelkemen,  mely  puszta  elhagyott, 
Siró,  gyerekkisértet-nép  halad. 

Megőrjítő  ez  Afrodité  —  ó. 
Pufók  kacsóik  felém  nyújtogatják, 
Bár  nem  cseng  hang,  kesergő,  vádoló, 
Gyenge  kis  ajkuk  véresre  harapják. 
...A  babonás,  a  fonnyadt  őszi  est, 
Bársonyos  halkan  mindjobban  beföd, 
S  mint  végtelen  nehéz  ólomkereszt, 
Földreszorit,  agyonszorít  a  köd. 

ÉRZÉKISÉG 


Ős  asszír  bálvány;  mily  csodálatos: 
Fehér  elefántcsont  az  arca,  teste, 
Hajkoronája  mély  bronzszinre  festve, 
Ametisztszeme  végtelen,  —  s  okos. 

Ajka  tüzes  bor;  hangja  bánatos. 
Fejér  lángokkal  égnek  benn  a  vágyak 
S  minden  gondolatot  —  mint  szalmaházat 
Felégetnek  —  bár  szép,  bár  ájtatos. 

Ez  elmében  semmi  meg  nem  terem : 
Jóság,  áhitat,  vigság,  szerelem. 
Itt  a  kéjek  máglyája  ég  csupán. 

Karod  nyújtod  minden  férfi  után, 
S  tüzedre  hányod  vad-könyörtelen. 
Egy  vulkán  vagy,  és  szived  jégverem. 

Halálos  betegségünknek:  —  éle- 
tünknek-—  mi  lehet  az  orvos- 
sága ? 


VÉGRENDELET 


F\  koponyámat,  mert  úgy  szereted, 
R  koponyámat  hagyom  teneked. 
Csinálj  belőle,  ha  úgy  akarod, 
Egy  diszkrét,  hasznos  bútordarabot, 
Melynek  helye  én  édes  angyalom 
F\z  éjjeli  kis  szekrényben  vagyon. 
Rágondolok  s  elfog  vadul  a  láz, 
Milyen  szép  lesz,  ha  minden  éjjelen 
Céda  szép  tested  majd  megkoronáz, 

FEHERFÜGGONYOS  SZOBA 


Az  elsötétülő  szobák 
Lázas,  mély  bánatát  ki  érti? 
A  fények  bús  eltávozását 
Megérti  nő,  vagy  érti  férfi  ? 

Ki  hallja  a  növő  homály 
Egyhangú  dallamát  zokogni, 
Az  elvérzett  szinek  halálát 
Ki  érzi  fájón  illatozni  ? 

Mégy  szűke  konok  fal  között 

—  Ott  nem  szólt  zongora,    se  ének 

Fehér  simítását  ki  érzi 

Az  alkonyat  szép,  lágy  kezének. 

Ájult  sírással  ki  zokog  .  .  . 
Ha  vaksötét  már  a  szobája, 
S  a  szél  a  fehér  csipkefüggönyt 
Némán  befelé  fújdogálja  .  .  . 

ÓSZI   SZÁNTÁS 


Nagyszarvú  fehér  ökreivel, 
F\  kemény-csontú  barna  élet 
Jön  és  fölszántja  a  szivemet, 
Halkan  fütyölget  és  nevet : 
S  kurjant  néha  a  durva  béres. 


Meddő,  sovány  szűz  jár  nyomába 
Sir  hangtalan  ;  a  könnye  véres, 
f\  szántásba  halálmagot  szór 
Rá  visszanéz  röhögve,  sokszor 
S  halkan  fütyöl  a  barna  béres. 

NRPOS  FEBRUÁRI  DÉL  R  DÜNRPRRTON 


Egy  nagy  kék  nevetés  az  ég. 

R  fájdalmas,  hegyes  távol  opálos, 

Fehér  és  szines  házakkal  a  város 

Hideg  napfényben :  ez  a  messzeség. 

Oly  messze  látni,  oly  jó  messze  nézni ; 

R  befagyott  folyón  csillog  a  jég, 

S  fáj,  hogy  elvágy  s  itthagyna  ha  lehetne, 

R  szivem,  ez  a  hű  özvegy  cseléd. 

Túl  a  hegyen  most  vonatok  sietnek, 

Fehér  mezőkön,  fényes  síneken, 

R  kerekek  dalolnak  és  nevetnek 

És  csábitón  izengetnek  nekem. 

Csak  ne  volna  a  levegő  oly  tiszta, 

Csak  ne  égne  minden  szin  oly  nagyon, 

R  kocsinyom  oly  különös  ne  volna 

R  mint  barnán  fut  a  fehér  havon. 

S  a  miket  máskor  még  csak  mégse  látok, 

Ne  rikoltoznának  úgy  a  plakátok, 

Mily  szép  sárgák  a  villamos  kocsik, 

Mily  kékek,  barnák,  szürkék  a  szemek! 

Egy  tábornok  agg  lábán  a  vörös  stráf 

Ifjan,  szépen  a  világba  nevet. 

Jó  volna  most  egy  pejlovon  ügetni, 

Távol  pusztákon  vigan,  egymagam ; 

R  déli  napban  a  lovam  ragyogna 

S  ha  nevetnék  villogna  a  fogam. 

O  szép  volna  a  korai  sötétben 
Nézni  kék  füstöt  a  házam  felett, 
És  hallgatni  a  hosszú  néma  éjben, 
Hogy  ugatnak  a  nagy,  bundás  ebek. 
Gyertya  égne  fehér  meszelt  szobámban, 
Nagy  árnyékom  feküdne  a  falon, 
Mint  a  hogy  egy  agyon  zaklatott  élet, 
Némán  fekszik  a  lágy  ravatalon. 
Sokat  lennék  egyedül  a  sötétben, 
És  végtelen  szép   téli  éjeken 
Félve  emlékeznék ;  lustán  tűnődnék 
Fi  messzi,  messzi,  messzi  életen. 

Mindent  nézzünk  meg  jól,  hogy  vala- 
mikor emlékezzünk  rája.  Mily  gyönyö- 
rűek az  emlékek,  a  mikor  a  nagy 
távolságból  egyszerre  csak  megérkez- 
nek. R  hosszú  út  két  oldalán  úgy 
állnak  az  évek,  mint  az  allé  fái.  És 
egyszerre  jönnek  tájképek  és  jönnek 
házaknak  a  képei,  áttetsző  kék  hegyek 
finom  hullámú  vonalai.  Bizonyos  la- 
kások, egyes  szobák;  egyszerre  itt  van 
valami  kedves  régi  bútor,  régi,  barna 
és  politúros.  Zenélő  óra,  rajta  szines 
csatázó  török  katonák.  Hirtelen  meg- 
jelenik egy  régi  arc,  váratlanul  egy 
egész  jelenet,  minden  hangjával,  min- 
den mozdulatával.  És  jönnek  könny- 
fakasztó hangok  emlékei  és  némely 
kezeknek  simogatásai.  Emlékezünk 
nézésekre  ;  bizonyos  harangozások 
örökre  bennünk  maradnak.  Legszebb 
emlékem  egy  óriási  zápor.  Március 
végén  volt  egy  pusztán.  Mikor  eső 
után  kimentem  az  udvarra,  a  levegő- 
nek olyan  illata  volt,  a  mit  nem  lehet 
elfelejteni  s  a  miért  néha  egész  éle- 
temre    kifizetettnek     érzem     magam. 


A  RAB  NÓTÁJA 


„Egy  sötét  utcába, 
Elhagyott  utcába, 
Van  egy  cifra  nagy  ház 
Itt  vagyok  bezárva 
Fényes  palotába. 

Fényes  palotába 
Tükör  minden  ablak, 
Finom  pecsenyéket 
Ezüst  tálon  adnak, 
Pezsgővel  itatnak. 

Táncolok  itt  éjjel 
Frakkos  nagyuraknak, 
Kifestett  orcámon 
Összecsókolgatnak 
Térgyükön  ringatnak. 

Rab  vagyok  én  mégis 
Elhagyott  az  isten, 
Pokolé  a  lelkem, 
Ördögé  a  testem, 
Nagy  vétekbe  estem. 

Verje  meg  a  jó  ég 
A  pirositómat, 
Szép  selyemingemet 
Parfümös  korsómat 
Hajbodoritómat. 

Verje  meg  az  isten 
Szemem  kacsintását, 
Csábító  bugásom, 
Testem  hajlongását 
Kezem  simítását. 

Sose  látom  többet 
Szép  szülőhazámat, 
Megölnek  a  csókok, 
Megöl  a  nagy  bánat, 
Mint  édesanyámat." 

REGGELI  ESŐ 


A  kék  reggel  langyos  esőbe  mosdott, 
És  most  a  barna  téli  fű  között 
Szénaillat  s  földszag  úszik  kövéren, 
S  az  új  füvek  zöldje  kiütközött. 

Most  feketék  a  lemosott  fatörzsek, 
Kérgük  száz  árkán  langy  viz  fut  alá; 
És  mintha  minden  szin  tele  torokkal 
Nevetve  a  nevét  kiáltaná. 

A  szemhatár  messze-messze  kitágult, 
A  föld  fehér  tüllpárát  tereget, 
A  langy  eső  mily  szép  fényesre  mosta 
A  sárga  napot  s  halványkék  eget. 

Bársonybőrü,  íriss,  drága  test  a  reggel, 
Elnyúl  a  kék  ég  s  barna  föld  között, 
Megfürdött  a  fehér  felhők  vizébe 
S  a  nap  selymébe  megtörülközött. 

